Stuur gou geld na ’n selfoonnommer | Netwerk24
Stuur gou geld na ’n selfoonnommer
Deur Petrus Malherbe 18 Desember 2019 14:02
Betalings tussen selfoonnommers is eersdaags ’n moontlikheid danksy MTN. Foto: Unsplash
Al ooit gewens jy kan ’n vriend, familielid, nutsman, huis- of tuinwerker met die klik van ’n paar nommers op jou selfoon betaal?
MTN het Woensdag aangekondig dié droom word eersdaags bewaarheid. Die diensverskaffer gaan in Januarie sy mobiele betaaldiens, MoMo, in werking stel.
MoMo staan vir mobile money.
Anders as twee persone wat geld heen en weer na die ander se bankrekening stuur, sal MoMo gebruikers toelaat om betalings na ’n selfoonnommer te stuur, soos ’n SMS.
Jy hoef boonop nie eens ’n bankrekening te hê om daarvan gebruik te maak nie.
“Die bekendstelling van hierdie mobiele gelddiens is ’n belangrike stap in MTN se strategie om mobiele tegnolgie en finansiële dienste saam te voeg,” sê Godfrey Motsa, uitvoerende hoof van MTN in Suid-Afrika.
Die diensverskaffer het reeds soortgelyke dienste in ander Afrika-lande.
Hoe werk MoMo?
MTN sê hy kan uiteindelik MoMo in werking stel nadat hy goedkeuring van die betrokke reguleerders en die Suid-Afrikaanse Reserwebank ontvang het.
Die diens sal aanvanklik net beskikbaar wees vir MTN se kliënte, maar die diensverskaffer hoop om dit eendag aan gebruikers op enige netwerk te bied.
Om MoMo te gebruik benodig jy nie ’n bankrekening nie, maar jy moet ’n Suid-Afrikaner van ouer as 18 wees met ’n geldige ID-nommer.
Met ’n MoMo-rekening sal jy dan geld kan stuur aan enigiemand met ’n werkende selfoonnommer in Suid-Afrika wat ook die diens gebruik.
Kontant kan by enige MTN-winkel of by MoMo-agente gelaai word.
Vooruitbetaalde dienste soos lugtyd of koopkrag kan ook met MoMo betaal word, sê MTN.
Die diens sal jou selfs toelaat om by sommige kasregisters te betaal, hoewel MTN die uitgewei het oor watter winkels by die projek betrek word nie.
Kortom word kontant by MTN-winkels of deur ’n agent gelaai op gebruikers se MoMo-rekening waarna dit gestuur kan word aan enigeen met ’n MoMo-rekening wat dit dan kan gebruik om of krag of lugtyd te koop of om betalings vir enigiets by sekere winkels te maak.
Die diens kan per app of met ’n spesifieke USSD-kode bereik word. Die app sal van 30 Januarie beskikbaar wees vir sowel Android- as Apple-fone.
MTN hoop om met MoMo Suid-Afrika ’n meer finansieel inklusiewe plek te maak wat toegang tot bankdienste betref.
Die diensverskaffer het reeds in Maart MTN Chat bekend gestel, ’n diens waarmee intekenare lugtyd kan koop deur ’n boodskap aan ’n spesifieke WhatsApp-nommer te stuur.
MTN het aangedui hy hoop MTN Chat word die “WeChat vir Afrika”.
WeChat, wat deur Tencent besit word, is uiters gewild in Asië en word nie net as kommunikasiemiddel nie, maar ook as betaalmiddel gebruik.
MTN Chat het in die maande sedert dit bekend gestel is, nie juis veel aftrek gekry nie.
Vodacom, MTN se grootste mededinger, het ook begin om die skuif te maak na finansiële dienste en bied reeds VodaPay, ’n diverse platform wat enigiemand – ongeag of hulle op die Vodacom-netwerk is of nie – toelaat om verskillende betalings te maak, insluitende munisipale rekeninge, TV-lisensies, of om lugtyd of elektrisiteit aan te skaf.
Meer oor: Mtn | Betalings | Bankdienste | Slimfoon | Bankbedryf | App